過南安接孟使君辭警策多矣復承遣詩追惠遂足度嶺所賦梅還謝萬一
作者：曾丰
朝代：宋

paragraphs: 坤元分氣謂無間，南崖北崖纔尺寸。
地寒地暖差之半，乾元分氣謂無頗。
南枝北枝能幾何，春早春遲差爾多。
我來幸未全失策，南枝早退不留跡。
北枝晚出猶弄色，驚見北枝問南枝。
寒香羞受時輩知，隨清風入孟郊詩。
詩之視梅類高致，孟之視詩渾細事。
至大至剛浩然氣，其詩拔我塵埃餘。
其氣充我情性初，吾自覺吾非故吾。